b"\n_START_ARTICLE_\nParc de Cervantes\n_START_SECTION_\nHist\xc3\xb2ria\n_START_PARAGRAPH_\nEl parc est\xc3\xa0 ubicat a la zona on abans es trobava el torrent Estela, que transportava l'aigua que baixava des del cim de Sant Pere M\xc3\xa0rtir._NEWLINE_Dissenyat per Llu\xc3\xads Riudor i Carol, director llavors del Servei Municipal de Parcs i Jardins de Barcelona, fou inaugurat el 1965 i est\xc3\xa0 dedicat a l'escriptor Miguel de Cervantes.\n_START_SECTION_\nDescripci\xc3\xb3\n_START_PARAGRAPH_\nPel Clima mediterrani de Barcelona els roserars estan en floraci\xc3\xb3 pr\xc3\xa0cticament des d'abril fins a novembre, tot i que entre maig i juny assoleixen el zenit de la seva floraci\xc3\xb3, que atorga a aquest parc una singular bellesa. Cada any se celebra en aquest parc un concurs de roses noves, que s\xc3\xb3n batejades amb diversos noms pels seus creadors. A m\xc3\xa9s dels roserars, hi ha diverses zones de gespa i petites arbrades, aix\xc3\xad com una zona de jocs infantils, taules de ping-pong i zona de p\xc3\xadcnic. Tamb\xc3\xa9 hi ha diverses p\xc3\xa8rgoles que generen zones d'ombra, aix\xc3\xad com diverses escultures._NEWLINE_Un dels rosers d'aquest parc, concretament una rosa de bamb\xc3\xba (Rosa multiflora watsoniana), est\xc3\xa0 titulat Solidaritat amb el Jap\xc3\xb3, en record de les v\xc3\xadctimes del tsunami ocorregut l'11 de mar\xc3\xa7 de 2011 en aquest pa\xc3\xads asi\xc3\xa0tic. El roser va ser plantat per l'alcalde de la ciutat, Jordi Hereu, l'11 d'abril del 2011 (un mes despr\xc3\xa9s del terratr\xc3\xa8mol), acompanyat del c\xc3\xb2nsol general del Jap\xc3\xb3 a Barcelona, Hideiro Tsubaki. Al costat del roser es va col\xc2\xb7locar un cartell amb la inscripci\xc3\xb3 \xc2\xabRosa multiflora watsoniana. Rosa bamb\xc3\xba (nom popular al Jap\xc3\xb3). Origin\xc3\xa0ria del Jap\xc3\xb3. En record de les v\xc3\xadctimes i totes les persones afectades per la trag\xc3\xa8dia causada pel terratr\xc3\xa8mol i posterior tsunami al Jap\xc3\xb3 l'11 de mar\xc3\xa7 de 2011\xc2\xbb.\n_START_SECTION_\nVegetaci\xc3\xb3\n_START_PARAGRAPH_\nLa vegetaci\xc3\xb3 \xc3\xa9s essencialment mediterr\xc3\xa0nia, i a m\xc3\xa9s de rosers (Rosa g\xc3\xa0l\xc2\xb7lica, Rosa X centiflora, Rosa X alba, Rosa moschata, Rosa rugosa, Rosa pimpinelifolia, Rosa chinensis, etc.) es poden apreciar varietats com: el Baladre (Nerium oleander), l'om de Sib\xc3\xa8ria (Ulmus pumila), la tipuana (Tijuana tipu), el til\xc2\xb7ler (Tilia europaea), l'ac\xc3\xa0cia borda (Robinia pseudoacacia), l'ac\xc3\xa0cia de Constantinoble (Albizia julibrissin), l'alzina (Quercus ilex), el pi pinyer (Pinus pinea), el pi blanc (Pinus halepensis), el cedre de l'Him\xc3\xa0laia (Cedrus deodara), el Xiprer (Cupressus sempervirens), el Xiprer d'Arizona (Cupressus glabra 'Glauca'), l'Olivera (Olea europaea), el Fals pebrer (Schinus molle), l'arbre del parad\xc3\xads (Melia azederach), el castanyer d'\xc3\x8dndia com\xc3\xba (Aesculus hippocastanum), l'arbre del corall (Erythrina crista-galli), el cirerer del Jap\xc3\xb3 (Prunus serrulata), la perera (Pyrus communis), el Caqui (Diospyros kaki), la pomera (Pyrus malus), el codonyer (Cydonia oblonga), la prunera (Prunus cerasifera), el ginjoler (Ziziphus jujuba), la palmera datilera (Phoenix dactylifera), les potes de vaca (Bauhinia grandiflora), el teix (Taxus baccata), la bellaombra (Phytolacca dioica), etc."